สรรพสามิตปลื้มน้ำมันเขียวป้องกันน้ำมันเถื่อนอยู่หมัด
กรมสรรพสามิต เผย โครงการน้ำมันเขียวให้กับเรือประมงในราคาที่ถูก ช่วยลดการลักลอบนำเข้าเถื่อนจากต่างประเทศเข้ามาขายได้มาก
4 ก.ย. 2553

กรมสรรพสามิต เผย โครงการน้ำมันเขียวให้กับเรือประมงในราคาที่ถูก ช่วยลดการลักลอบนำเข้าเถื่อนจากต่างประเทศเข้ามาขายได้มาก
นายพูนศักดิ์ สุวรรณรัตน์ ผู้อำนวยการสำนักตรวจสอบป้องกันและปราบปราม กรมสรรพสามิต  การดำเนินการโครงการน้ำมันเขียวให้กับเรือประมงในราคาที่ถูกกว่าน้ำมันที่ขายบนบก เนื่องจากได้รับการยกเว้นภาษีสรรพสามิต ภาษีมูลค่าเพิ่ม และเงินนำส่งเข้ากองทุนน้ำมัน ช่วยลดการลักลอบนำเข้าเถื่อนจากต่างประเทศเข้ามาขายได้มาก
ปัจจุบันมีเรือที่เข้าโครงการเป็นตัวแทนขายน้ำมันเขียว 64 ลำ มีปริมาณบรรจุน้ำมันรวม 75 ล้านลิตร ซึ่งสามารถจำหน่ายให้กับเรือประมงได้ 9,300 ลำ โดยตั้งแต่ต้นปีที่ผ่านมา สามารถจำหน่ายน้ำมันเขียวได้แล้ว 760 ล้านลิตร หรือคิดเป็นมูลค่า 1.36 หมื่นล้านบาท
นายพูนศักดิ์ กล่าวว่า โครงการน้ำมันเขียวทำให้ปริมาณการลักลอบนำเข้าน้ำมันลดลง แม้ว่าจำนวนรายผู้ลักลอบนำเข้าจะเพิ่มขึ้นเพราะมีการลักลอบนำเข้าในรูปแบบกองทัพมด โดยแรงจูงใจที่ทำให้เรือประมงมาเติมน้ำมันเขียว เนื่องจากราคาถูกกว่าที่ปัจจุบันน้ำมันเขียวดีเซลอยู่ที่ประมาณ 17.10 บาทต่อลิตร และระยะทางในการไปเติมใกล้กว่าเรือน้ำมันเถื่อน 
สำหรับปีนี้กรมสรรพสามิตสามารถปราบปรามและจับกุมผู้กระทำผิดได้ 2,200 ราย จากปีก่อนที่จับกุมได้ 1,096 ราย ขณะที่กรมศุลกากร ในช่วง 10 เดือนแรก จับกุมได้ 700 ราย ปริมาณน้ำมัน 5 แสนลิตร ซึ่งทำให้รัฐสูญเสียรายได้ประมาณ 10 บาทต่อลิตร
นอกจากนี้ ภาครัฐยังป้องกันการลักลอบ โดยการให้เรือที่เป็นผู้ขายน้ำมันเขียวติดเครื่องจีพีอาร์เอส เพื่อให้สามารถตรวจสอบเส้นทางการเดินเรือได้ว่าอยู่ในระยะที่กำหนดไม่น้อยกว่า 12 ไมล์ทะเล เพื่อป้องกันการลักลอบนำน้ำมันเขียวขึ้นมาขายบนฝั่ง